Federazione italiana ambiente e bicicletta

**FIAB**, eller ***Federazione italiana ambiente e bicicletta*** (direkte oversatt: «italiensk føderasjon for miljø og sykling»), inntil 2019 kjent som ***Federazione Italiana Amici della Bicicletta*** («italiensk føderasjon av sykkelvenner»), er en italiensk organisasjon som jobber for byplanlegging hvor det legges til rette for sykling som daglig transportmiddel, og derved bedrer den generelle trafikksikkerheten og bymiljøet. De arbeider også for å legge til rette for sykling som miljøvennlig turismeform. I tillegg til miljø argumenterer FIAB med positive helseeffekter.

FIAB ble grunnlagt i 1989, og hadde over 18 000 medlemmer i 2019. De er medlem av European Cyclists' Federation, og derigjennom medlem av World Cycling Alliance, den internasjonale organisasjonen for sykkelmobilitet.

## Saker

Noen av hjertesakene til FIAB er opprettelse av egne sykkelstier, trafikkdemping (for eksempel gjennom utstrakt bruk av 30-soner), områder uten biltrafikk, egne fotgjengerområder, og politikk som oppmuntrer til bærekraftig mobilitet som kombinert bruk av sykkel og offentlig transport (intermodalitet, for eksempel å ta med sykkel på tog/buss). Mye av FIAB sin politikk er basert på erfaring fra europeiske land hvor sykling er svært vanlig, og kan deles inn i tre kategorier: Bygge sammenhengende sykkelnettverk, gjøre sykling utbredt og legge til rette for intermodalitet.

### Sykkelnettverk
Sykkelstier inviterer til sykling dersom de er sammenhengende med resten av rutene som er nødvendige for å komme dit man skal som syklist, som for eksempel hjem-arbeid og hjem-skole. Sykkelnettet bør også ha lineære egenskaper (direkte ruter uten omsykling) og ivareta sikkerheten til syklister, for eksempel i kryss.

Fysisk separasjon av trafikantgrupper bør brukes på hovedfartsårene hvor det er mange trafikanter og stor hastighetsforskjell mot sykler. På middels trafikkerte veier, for eksempel ved kryssing av nabolag, kan separasjonen ha mykere former, som for eksempel malte sykkelfelt i veibanen («preferansetildeling»).

### Utbredt sykling
Innenfor soner med begrenset biltrafikk og 30-soner er det vanligvis ikke nødvendig med sykkelstier: Sameksistens mellom motoriserte kjøretøy, sykler og fotgjengere oppstår naturlig grunnet trafikkdemping. Envegskjørte gater for biler, men ikke for sykler (med passende skilt) er utbredt i disse områdene. På denne måten lager man enkelt et grunnlag for «utbredt sykling» i store byområder.

### Intermodalitet

For de fleste er sykling gunstig opp til distanser på 5–6&nbsp;km. For lengre avstander er det ofte nødvendig med intermodal transport (blanding av transportmetoder). FIAB arbeider derfor for at det både skal være tillatt og trivelig å ta med sykler på tog, T-bane og trikk, slik at en del av strekningen kan gjennomføres med sykkel. Kombinert bruk av sykkel og andre transportmidler kan også gjennomføres med opprettelse av sykkelparkering ved kollektivknutepunkter og «sykkelhotell» (bevoktet og utstyrt med enkle tjenester) for eksempel ved jernbane- og busstasjoner.

Sykkeldeling er også et eksempel på intermodalitet mellom sykler og andre offentlige og private transportmidler.

## Sykkelturisme

FIAB anser sykkelturisme som «miljøvennlig turisme», og promoterer det overfor lokale myndigheter og reiselivsbransjen som en økonomisk faktor dersom man klarer å tiltrekke seg syklister.

Ruter for sykkelturisme kan bidra til bevaring og bruk av landskap med kulturell verdi uten store inngrep. I denne forbindelse samarbeider FIAB med sykkelvegnettverket EuroVelo, og har studert og planlagt det nasjonale sykkelnettverket BicItalia. FIAB samarbeider også med initiativer om å ta i bruk forlatte jernbaner som sykkelveier.

## Se også
* European Cyclists’ Federation
* Sykkelvei
* Bærekraftig transport
* Trafikkdemping
* Velostrada
* Sykkelovergang
* Sambruksområde (*woonerf*)
* Sykkeldeling
* Sykkelkjøkken
* Sykkelturisme

## Referanser